РЕШЕНИЕ НА КОМИСИЯТА
от 22 ноември 2010 година
за създаване на Съвет по екомаркировка на Европейския съюз
(нотифицирано под номер C(2010) 7961)
(текст от значение за ЕИП)
(2010/709/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 5 от него,
като има предвид, че:
(1)
В съответствие с Регламент (ЕО) № 66/2010 критериите на ЕС за екомаркировка се установяват със съдействието на Съвет по екомаркировка на Европейския съюз (наричан по-долу „СЕЕС“).
(2)
За да бъде приета схемата на ЕС за екомаркировка от страна на обществеността, особено важно е, наред с компетентните органи на държавите-членки, в СЕЕС да членуват като заинтересовани страни неправителствени организации за защита на околната среда и организации на потребителите.
(3)
Решение 2000/730/ЕО на Комисията от 10 ноември 2000 г. за създаване на Съвет по екомаркировка на Европейския съюз и определяне на неговия процедурен правилник (2) следва да бъде заменено,
ПРИЕ НАСТОЯЩОТО РЕШЕНИЕ:
Член 1
(Създава се Съвет по екомаркировка на Европейския съюз, наричан по-долу „СЕЕС“).
Член 2
1. Членовете на СЕЕС се назначават от Комисията.
2. СЕЕС се състои от представители на компетентните органи на всяка държава-членка, от представители на държавите-членки на Европейското икономическо пространство и от представители на следните организации:
а)
Европейско бюро на потребителските съюзи (ЕБПС);
б)
EUROCOOP;
в)
Европейско бюро по околната среда (ЕБОС);
г)
организацията „Business Europe“;
д)
Европейска асоциация на занаятите и малките и средните предприятия (UEAPME);
е)
EUROCOMMERCE.
3. Ако се наложи, Комисията може да въведе промени в членството.
Член 3
1. Всеки член на СЕЕС посочва лице за контакт.
2. Заседанията на СЕЕС се ръководят от неговия председател.
3. СЕЕС приема свой процедурен правилник, който съгласува след консултация с Комисията.
4. Комисията възстановява пътните разходи, а при необходимост и дневните разходи на членовете във връзка с дейностите на СЕЕС в границите на годишния бюджет, предоставен за подобни разноски.
Член 4
Решение 2000/730/ЕО се отменя.
Член 5
Настоящото решение се прилага от 1 октомври 2010 г.
Член 6
Адресати на настоящото решение са държавите-членки.
Съставено в Брюксел на 22 ноември 2010 година.